钦定古今图书集成/理学汇编/学行典/第125卷 > 朱子大全集 > 《管仲论》宋·苏洵
## 钦定古今图书集成/理学汇编/学行典/第125卷 > 朱子大全集 > 《管仲论》宋·苏洵

夫功之成，非成于成之日，盖必有所由起；祸之作，不
作于作之日，亦必有所由兆。故齐之治也，吾不曰管
仲而曰鲍叔；及其乱也，吾不曰竖刁、易牙、开方而曰
管仲。何则？竖刁、易牙、开方三子，彼固乱人国者，顾其
用之者威公也。夫有舜而后知放四凶，有仲尼而后
知去少正卯。彼威公何人也？顾其使威公得用三子
者，管仲也。仲之疾也，公问之相。当是时也，吾以仲且
举天下之贤者以对，而其言乃不过曰：“竖刁、易牙、开
方三子，非人情不可近”而已。呜呼！仲以为威公果能
不用三子矣乎？仲与威公处几年矣，亦知威公之为
人矣乎？威公声不绝乎耳，色不绝乎目，而非三子者
则无以遂其欲。彼其初之所以不用者，徒以有仲焉
耳。一日无仲，则三子者可以弹冠相庆矣。仲以为将
死之言，可以絷威公之手足耶？夫齐国不患有三子
而患无仲。有仲，则三子者，三匹夫耳。不然，天下岂少
三子之徒哉？虽威公幸而听仲诛此三人，而其馀者仲能悉数而去之耶？呜呼，仲可谓不知本者矣。

《史记文帝本纪》：二年正月，上曰：“农，天下之本，其开籍
田，朕亲率耕，以给宗庙粢盛。”

《晋书潘岳传》：泰始中，武帝躬耕籍田，岳作赋以美其
事曰：“正其末者端其本，善其后者慎其先。躬稼以供
粢盛，所以致孝也；劝穑以足百姓，所以固本也。能本
而孝，盛德大业至矣哉！”

《戴逵传》：“逵字安道，性高洁，常以礼度自处，深以放达
为非道，乃著论曰：元康之人，可谓好遁迹而不求其
本，故有捐本徇末之弊，舍实逐声之行，是犹美西施
而学其颦眉，慕有道而折其巾角，所以为慕者，非其
所以为美，徒贵貌似而已矣。”

《南史何尚之传》：“尚之子偃，字仲弘，元嘉中位太子中
庶子。孝武即位，任遇无改，求谠言。偃以为宜重农恤
本，并官省事，考课以知能否，增俸以除吏奸，改领骁
骑将军。”

《郭祖深传》：梁武帝初为后军行参军。帝溺情内教，朝
政纵弛，祖深上封事，其略曰：人为国本，食为人命，故
《礼》曰：“国无六年之储。”谓非其国也。比来慕法，普天信
向，家家斋戒，人人忏礼，不务农桑，空谈彼岸。夫农桑
者今日济育，功德者将来胜因，岂可堕本勤末，置迩
效赊也。

《顾欢传》：“欢字景怡，永明元年，诏征为太学博士，不就。
会稽孔珪尝登岭寻欢，共谈四本，欢曰：兰石危而密，
宣国安而疏，士季似而非，公深谬而是。总而言之，其
失则同，曲而辨之，其涂则异。何者？同昧其本，而竞谈
其末，犹未识辰纬，而意断南北，群迷暗争，失得无准，
情长则申，意短则屈，所以四本并通，莫能相塞。夫中”
理惟一。岂容有二。四本无正。失中故也。

《唐书褚遂良传》：“遂良字豋善，授太子宾客。薛延佗请
婚，帝已纳其聘，复绝之。遂良曰：信为万事本，百姓所
归，故文王许枯骨而不违，仲尼去食存信，贵之也。”
《赵憬传》：“憬字退翁，徙门下侍郎。精治道，常以国本在
选贤节用，薄赋敛，宽刑罚，恳恳为天子言之。”

《李藩传》：藩字叔翰，拜门下侍郎同中书门下平章事。
帝问前世所以家给或国匮乏者，何致而然。藩对：“俭
则足用，敦本则百姓富，反是则匮。”

《名臣言行录》：“庆历中，议弛茶盐之禁，及减商税，范仲
淹以为不可。茶盐商税之入，但分减商贾之利耳，行
于商贾，未甚有害也。今国用未减，岁入不可阙，既不
取之于山泽及商贾，须取之于农。与其害农，孰若取
之于商贾？今为计，莫若先省国用，国用有馀，当先宽
赋役，然后及商贾，弛禁非所当先也。其议遂寝。”
《元史陈祜传》：“至元三年，授嘉议大夫，尝上书世祖，言，
树太平之本有三：一曰太子国本，建立宜早。二曰中
书政本，责成宜专。三曰人材治本选举宜审。事虽未
尽行，时论称之。”

《农田馀话》：海隅曹宣慰，其先起农家，至富强。有孙文
载，娶邵元同女，初归曹氏，一日谓孙妇曰：“可从吾出
观花圃。”遂出所居外，一望平田，菜麦青黄无际，乃言
曰：“吾家花圃如是，非尔家奇花异卉之比也。”斯亦务
本之言。

《申鉴政体》篇：“明于治者，其统近万物之本在身，天下
之本在家，治乱之本在左右，内正立而四表定矣。”
《笔畴》：“士风为国之本，廉耻为士风之本，廉耻兴则士
风盛，士风盛则风俗和可知矣。为政者孰不知士风
之重而廉耻不修，是无源之水，无根之木，其可哉。